b'\n_START_ARTICLE_\nClinozoisita\n_START_SECTION_\nCaracter\xc3\xadstiques\n_START_PARAGRAPH_\nLa clinozoisita \xc3\xa9s un sorosilicat de f\xc3\xb3rmula qu\xc3\xadmica Ca\xe2\x82\x82Al\xe2\x82\x83[Si\xe2\x82\x82O\xe2\x82\x87][SiO\xe2\x82\x84]O(OH). A m\xc3\xa9s dels elements de la seva f\xc3\xb3rmula tamb\xc3\xa9 pot contenir impureses de titani, ferro, mangan\xc3\xa8s i magnesi. Cristal\xc2\xb7litza en el sistema monocl\xc3\xadnic en cristalls prism\xc3\xa0tics, generalment allargats i estriats paral\xc2\xb7lelament a [010]; grans que poden anar de gruixuts a prims i tamb\xc3\xa9 ser fibrosos. La seva duresa a l\'escala de Mohs \xc3\xa9s 7. _NEWLINE_Segons la classificaci\xc3\xb3 de Nickel-Strunz, la clinozoisita pertany a "09.B - Estructures de sorosilicats amb grups barrejats de SiO\xe2\x82\x84 i Si\xe2\x82\x82O\xe2\x82\x87; cations en coordinaci\xc3\xb3 octa\xc3\xa8drica [6] i major coordinaci\xc3\xb3" juntament amb els seg\xc3\xbcents minerals: al\xc2\xb7lanita-(Ce), al\xc2\xb7lanita-(La), al\xc2\xb7lanita-(Y), dissakisita-(Ce), dollase\xc3\xafta-(Ce), epidota, epidota-(Pb), khristovita-(Ce), mukhinita, piemontita, piemontita-(Sr), manganiandrosita-(La), tawmawita, manganipiemontita-(Sr), ferrial\xc2\xb7lanita-(Ce), clinozoisita-(Sr), manganiandrosita-(Ce), dissakisita-(La), vanadoandrosita-(Ce), ueda\xc3\xafta-(Ce), epidota-(Sr), al\xc2\xb7lanita-(Nd), ferrial\xc2\xb7lanita-(La), \xc3\xa5skagenita-(Nd), zoisita, macfallita, sursassita, julgoldita-(Fe2+), okhotskita, pumpellyita-(Fe2+), pumpellyita-(Fe3+), pumpellyita-(Mg), pumpellyita-(Mn2+), shuiskita, julgoldita-(Fe3+), pumpellyita-(Al), poppi\xc3\xafta, julgoldita-(Mg), ganomalita, rustumita, vesuvianita, wilu\xc3\xafta, manganovesuvianita, fluorvesuvianita, vyuntspakhkita-(Y), della\xc3\xafta, gatelita-(Ce) i v\xc3\xa4stmanlandita-(Ce).\n_START_SECTION_\nFormaci\xc3\xb3 i jaciments\n_START_PARAGRAPH_\nLa clinozoisita es forma t\xc3\xadpicament en roques \xc3\xadgnies i metam\xc3\xb2rfiques metamorfosades regionalment en un cert grau que va de baix a mitj\xc3\xa0, i tamb\xc3\xa9 en zones de contacte metamorfosades en sediments rics en calci; \xc3\xa9s un producte d\'alteraci\xc3\xb3 de la plagi\xc3\xb2clasi._NEWLINE_La clinozoisita ha estat trobada en tots els continents excepte l\xe2\x80\x99Ant\xc3\xa0rtida. Les zones amb major nombre de jaciments s\xc3\xb3n la meitat oest dels Estats Units i Europa Central. A Espanya, s\'ha trobat clinozoisita a Andalusia, les Can\xc3\xa0ries, Castella i Lle\xc3\xb3, Extremadura, Gal\xc3\xadcia, Madrid i el Pa\xc3\xads Valenci\xc3\xa0. A Catalunya, hi ha jaciments a la mina de coure de Sant Gervasi de Cassoles, a Collserola i al mass\xc3\xads del Montnegre-Montseny, a La Batll\xc3\xb2ria (Barcelona); a Can Gat, a Viladrau, a la mina Roca del Tur\xc3\xb3, a Espinavell i a la mina Fra Joan, a Setcases (Girona)._NEWLINE_Sol trobar-se associada amb altres minerals com: amf\xc3\xadbols, plagi\xc3\xb2clasis i quars.'